
BOSNA I HERCEGOVINA 
REPUBLIKA SRPSKA 
OKRUŽNI PRIVREDNI SUD U BIJELJINI	
Broj: 59 0 Ps 042210 26 Ps 
Bijeljina, 28.7.2026. godine

	Okružni privredni sud u Bijeljini, sudija Goran Jović, u privrednom sporu po tužbi tužioca „KRUŠIK“ d.o.o. Bijeljina – u stečaju, koga zastupa stečajni upravnik Rade Hadži-Stević iz Bijeljine, te punomoćnik Nadežda Stevanović, advokat iz Bijeljine, protiv tuženih advokat Vesna Stevanović iz Bijeljine, Nikole Tesle br. 10, zastupana po punomoćniku Milošu Stevanoviću, advokatu iz Bijeljine i „STANDARD GROUP“ d.o.o. Bijeljina – u stečaju, zastupan po stečajnom upravniku Vesni Jeftić Arsenović, iz Bijeljine i punomoćniku Zoranu Periću, advokatu iz Bijeljine, radi utvrđenja osnovanosti i osporavanja potraživanja, vps. 130.399,76 KM, odlučujući po prijedlogu tuženog radi obezbjeđenja parničnih troškova od dana  26.6.2026. godine, van ročišta, dana 28.7.2026 godine, donio je:

RJEŠENjE

	Odbija se zahtjev za polaganje na depozitni račun suda iznosa od 20.000,00 KM, na ime osiguranja troškova parničnog postupka, koji zahtjev je podnio tuženi dana 26.6.2026. godine.

Obrazloženje

[bookmark: _GoBack]	Tužilac  je podnio tužbu ovom sudu protiv tuženih dana 27.4.2026. godine, radi utvrđenja osnovanosti i osporavanja potraživanja. U tužbi tužilac na ime utvrđenja osnovanosti i osporavanja potraživanja predlaže da sud nakon provedenog postupka utvrdi da je osnovano osporavanje potraživanja tuženog advokata Vesne Stevanović, u ukupnom iznosu od 130.399,76 KM, od čega je iznos od 128.855,36 KM svrstan u opšti isplatni red, a iznos od 1.544,40 KM svrstan u niži isplatni red, priznato od strane stečajnog upravnika na ispitnom ročištu održanom dana 27.03.2026. godine u stečajnom postupku koji se vodi pred Okružnim privrednim sudom u Bijeljini pod brojem 59 0 St 041068 25 St nad stečajnim dužnikom „Standard Group“ d.o.o. Bijeljina - u stečaju, da tuženi advokat Vesna Stevanović nema osnovano potraživanje prema stečajnom dužniku „Standard Group“ d.o.o. Bijeljina - u stečaju u iznosu od 130.399,76 KM, od čega je iznos od 128.855,36 KM svrstan u opšti isplatni red, a iznos od 1.544,40 KM svrstan u niži isplatni red, te tuženi advokat Vesna Stevanović ne može ostvariti namirenje tog potraživanja iz stečajne mase, da se nalaže stečajnom upravniku „Standard Group“ d.o.o. Bijeljina - u stečaju da u stečajnom postupku koji se vodi pred Okružnim privrednim sudom u Bijeljini pod brojem 59 0 St 041068 25 St izmijeni tabelu prijavljenih i priznatih potraživanja, tako što će izvršiti brisanje priznatog potraživanja tuženog advokata Vesne Stevanović iz tabele opšteg isplatnog reda u iznosu 128.855,36 KM i tabele nižeg isplatnog reda u iznosu od 1.544,40 KM i ista razvrstati u kolonu osporenih potraživanja, sve u roku od 15 dana od dana pravosnažnosti presude, pod prijetnjom prinudnog izvršenja, te da se tuženi obavežu da solidarno namire troškove parničnog postupka. 

	Tužena advokat Vesna Stevanović je dana 26.6.2026. godine podnio zahtjev  za osiguranje troškova, navodeći da je nad tužiocem okončan stečajni postupak, da tužilac ima status stečajne mase koja egzistira do okončanja sudskih postupaka, da po kazivanju tužioca isti nemaju novčanih sredstava, te da postoje uslovi da tužilac položi predujam parničnih troškova, odnosno osiguranje troškova parničnog postupka. Tuženi u prijedlogu poziva se na primjenu odredbi člana 385. Zakona o parničnom postupku. Uzimajući u obzir činjenicu da se tužilac nalazi u specifičnom statusu, da će u predmetnom postupku nastati veliki troškovi, da tužilac nema novčanih sredstava, te u slučaju da tuženi uspije u postupku neće imati odakle naplatiti nastale troškove, tuženi predlaže da sud naloži tužiocu polaganje minimalno 20.000,00 KM na ime osiguranja troškova parničnog postupka, pod prijetnjom prezumcije povlačenja tužbe. 

	Prijedlog tuženog sud je dostavio na odgovor tužiocu.

	U svom odgovoru od dana 27.7.2026. godine tužilac je naveo da je prijedlog tuženog za obezbjeđenje parničnih troškova neosnovan i da ne postoje zakonom propisani uslovi da se tužilac obaveže na predujmljivanje traženih troškova. 

	Prijedlog tuženog je neosnovan.

	U predmetnom parničnom postupku kao tužilac i tuženi određene su parnične stranke sa sjedištem na području Bosne i Hercegovine. 

	Odredbom člana 82. stav 1. Zakona o rješavanju sukoba zakona sa propisima drugih zemalja u određenim odnosima („Službeni list SFRJ“, broj 43/82, 72/82 i „Službeni list RBiH“,  broj 2/92,13/94) propisano je da kada strani državljanin ili lice bez državljanstva koje nema prebivalište u BiH, pokreće parnicu pred sudom BiH, dužan je da tuženom, na njegov zahtjev, obezbijedi parnične troškove. Predmetna odredba odnosi se i na pravno lice koje nema sjedište u Bosni i Hercegovini, odnosno poslovnu jedinicu. 

	Nesporno je da se u predmetnom parničnom postupku kao stranka ne pojavljuje fizičko odnosno pravno lice koje je strani državljanin, odnosno lice bez državljanstva koje nema prebivalište u BiH, te ne postoje uslovi da se u predmetnom parničnom postupku u cilju obezbjeđivanja troškova postupka primjene odredbe Zakona o rješavanju sukoba zakona sa propisima drugih zemalja u određenim odnosima.

	Nijednom odredbom Zakona o stečaju („Službeni glasnik Republike Srpske“ broj: 16/16) nisu propisani uslovi da stečajni dužnik, odnosno stečajna masa stečajnog dužnika mora imati određena novčana sredstva kako bi pokrenula odnosno učestvovala u postupcima pred sudom, niti da se istim može naložiti da obezbjede potrebna novčana sredstva. 

	Takođe, nijednom odredbom Zakona o parničnom postupku („Službeni glasnik Republike Srpske“ br. 58/03, 85/03, 74/05 , 63/07, 49/09, 61/13, 27/24 i 29/26 -  u daljem tekstu: ZPP) nije propisana mogućnost da jedna strana u postupku zatraži predujmljivanje parničnih troškova od druge stranke u postupku, niti mogućnost suda da naloži takvo postupanje.

	Članom 385. ZPP-a propisan je postupak predujmljivanja novčanih sredstava kod izvođenja dokaza, a što nije slučaj u pogledu zahtjeva tuženog. Naime, članom 385. ZPP-a predviđeno je da stranka koja predlaže izvođenje dokaza dužna je po nalogu suda unaprijed položiti iznos potreban za podmirenje troškova koji će nastati povodom izvođenja tog dokaza, a što se ne odnosi na troškove postupka nastale zastupanjem parničnih stranaka.   

	Shodno navedenom, sud je odlučio kao u izreci rješenja na osnovu člana 175. stav 1. i 233. ZPP-a.

										       Sudija
										    Goran Jović

Pouka:
Protiv ovog rješenja dozvoljena je žalba u roku od 15 dana od dana dostavljanja Višem privrednom sudu,  putem ovog suda u četiri primjerka.                                                            
